
CESE prezintă o viziune comună cu Președinția irlandeză

Dezbaterea cu membrii CESE, care a avut loc în cadrul sesiunii plenare din iulie, a demonstrat fără echivoc că programul actualei președinții a UE răspunde pe deplin preocupărilor și așteptărilor societății civile organizate din Europa.

Comitetul Economic și Social European (CESE) va colabora strâns cu guvernul irlandez cât timp va deține președinția Consiliului Uniunii Europene, în următoarele șase luni. Dezbaterea în plen din iulie, la care a participat dl Thomas Byrne, ministrul de stat irlandez pentru afaceri europene și apărare, a evidențiat obiectivele comune cu CESE și accentul pus pe mobilizarea sprijinului societății civile organizate pentru a contura împreună politicile UE.

Sub deviza „Putere în unitate”, activitatea Președinției irlandeze se va concentra pe pilonii fundamentali de competitivitate, valori și securitate, care sunt interconectați și se consolidează reciproc. Obiectivele-cheie vor fi promovarea prosperității și a bunăstării cetățenilor UE, susținerea fundamentului indispensabil al Uniunii Europene și asigurarea protecției cetățenilor.

„Președinția irlandeză își va continua eforturile de a găsi un consens între statele membre cu privire la politicile care se încadrează în fiecare dintre pilonii principali ai președinției irlandeze, iar aceste obiective vor fi susținute de un angajament semnificativ alături de cetățeni și de societatea civilă”, a declarat ministrul Byrne. „Europa este mai puternică atunci când cetățenii sunt ascultați și reprezentați. De aceea, prioritățile Președinției irlandeze s-au bazat pe consultări ample cu publicul. Aștept cu interes continuarea colaborării cu CESE, în spiritul devizei Președinției noastre, «Ní neart go cur le chéile» – «Putere în unitate».”

La rândul său, președintele Comitetului, Séamus Boland, a subliniat că prezența ministrului a fost „semnificativă din punct de vedere politic” și a adăugat: „Apreciem foarte mult că, încă de la începutul Președinției sale, Irlanda a ales să colaboreze cu CESE la nivel ministerial. Acest lucru transmite un mesaj puternic cu privire la importanța pe care Președinția dumneavoastră o acordă societății civile organizate și rolului democrației participative în conturarea politicilor europene. Motto-ul Președinției dumneavoastră surprinde perfect spiritul proiectului european și misiunea acestui Comitet”.

Parteneriatul dintre CESE și Președinția irlandeză

Angajamentul ferm al Irlandei față de dialogul cu societatea civilă organizată s-a concretizat într-o solicitare adresată CESE de a elabora opt avize exploratorii. Prin acest tip de aviz, Comitetul poate formula recomandări înainte ca instituțiile UE să propună noi acte legislative, permițând societății civile să-și exprime poziția încă din faza incipientă cu privire la chestiunile de politică.

Avizele exploratorii solicitate de Președinția irlandeză acoperă următoarele priorități comune: egalitate și competitivitate, IMM-uri și simplificare, echitate digitală, participare democratică incluzivă, locuințe la prețuri accesibile, sărăcia intergenerațională și agricultură și alimentație.

Parteneriatul va include, de asemenea, o conferință la nivel înalt privind locuințele la prețuri accesibile, care va avea loc în noiembrie la Dublin. 

În plus, Comitetul va contribui la programul cultural al Președinției prin intermediul unei serii de manifestări dedicate limbii, patrimoniului și expresiei artistice irlandeze.

Pentru mai multe informații despre cooperarea cu Președinția irlandeză, vă rugăm să vizitați site-ul nostru web.

Punctele de vedere ale societății civile organizate din UE

„Irlanda știe de ce este nevoie pentru a transforma o economie stagnantă într-una competitivă. Competitivitatea este condiția necesară pentru locuri de muncă de calitate, pentru finanțarea tranziției ecologice și a celei digitale și pentru a ne susține modelul social. Europa dispune de atuurile necesare: capacitate industrială, o forță de muncă de talie mondială și o piață unică puternică. Ceea ce avem nevoie acum este să le valorificăm prin simplificare, prin finalizarea efectivă a pieței unice și prin comerț deschis.”
Sandra Parthie, președinta Grupului „Angajatori” al CESE

„Ascultați vocea cetățenilor, ascultați vocea societății civile: combateți criza socială care se dezvoltă sub ochii noștri. Locuințe inaccesibile, sărăcie persistentă, creșterea costului vieții, puține locuri de muncă de calitate. Motto-ul dumneavoastră este „Putere în unitate”. Adevărata unitate provine din solidaritate, dar nu vedem nicio referire semnificativă la politica socială în prioritățile dumneavoastră. Vă invităm să promovați o Europă care să lucreze pentru cetățenii săi.”
Lucie Studničná, președinta Grupului „Lucrători” al CESE

„Proiectul european va avea succes doar dacă societatea civilă este implicată efectiv în fiecare etapă. În plus, trebuie să luăm toate măsurile posibile pentru a ne proteja valorile și pacea în UE. Dezvoltarea durabilă trebuie să rămână busola noastră, asigurând un echilibru între creșterea economică și o economie socială de piață competitivă.”
Cillian Lohan, președintele Grupului „Organizații ale societății civile” al CESE

Lista avizelor exploratorii

INT/1131 – Transformarea societății civile într-o forță motrice pentru a înțelege și pune în aplicare Strategia privind piața unică (urmează să fie adoptat în sesiunea plenară din septembrie)

SOC/874 – Egalitatea și agenda privind competitivitatea (urmează să fie adoptat în sesiunea plenară din septembrie)

INT/1130 – IMM-urile și simplificarea: ce beneficii poate aduce IMM-urilor agenda de simplificare? (urmează să fie adoptat în sesiunea plenară din septembrie)

INT/1132 – Actul legislativ privind echitatea digitală (urmează să fie adoptat în sesiunea plenară din septembrie)

SOC/873 – Participarea democratică incluzivă: promovarea societății civile în comunități (urmează să fie adoptat în sesiunea plenară din octombrie)

TEN/889 – Locuințe la prețuri accesibile, prin modernizarea metodelor de construcție și reducerea costurilor (urmează să fie adoptat în sesiunea plenară din septembrie)

SOC/875 – Strategia de combatere a sărăciei și sărăcia intergenerațională (urmează să fie adoptat în sesiunea plenară din septembrie)

NAT/993 – Strategia privind creșterea durabilă a animalelor 2026 (urmează să fie adoptat în sesiunea plenară din iulie)








Pentru informații suplimentare, vă rugăm să luați contact cu:
Unitatea Presă a CESE – Marco Pezzani
Tel. fix +32 (0)2 546 97 93 – Tel. mobil +32 (0)470 881 903
marco.pezzani@eesc.europa.eu
@EESC_PRESS
_______________________________________________________________________________
Comitetul Economic și Social European asigură reprezentarea diverselor componente cu caracter economic și social ale societății civile organizate. Este un organ instituțional consultativ, instituit prin Tratatul de la Roma din 1957. Rolul său consultativ le permite membrilor Comitetului, deci și organizațiilor pe care ei le reprezintă, să participe la procesul de luare a deciziilor la nivelul UE.
_______________________________________________________________________________

